google/wiki40b huggingface dataset:
Φεστιβάλ Κινηματογράφου Θεσσαλονίκης 1966

Το 7ο Φεστιβάλ Κινηματογράφου Θεσσαλονίκης διοργανώθηκε στις 22-28 Σεπτεμβρίου 1966 στην αίθουσα της Εταιρείας Μακεδονικών Σπουδών και στον κινηματογράφο Αλέξανδρος.
Το 1966 έμεινε ιστορικό για την πορεία του θεσμού του Φεστιβάλ Θεσσαλονίκης, για έναν σημαντικό αριθμό καλλιτεχνικών ταινιών που διαγωνίστηκαν και για τη θύελλα των αντιδράσεων που προκάλεσαν τα βραβεία από μία κριτική επιτροπή ιδανική σε σύνθεση (μεταξύ των μελών ο Μάνος Χατζιδάκις, ο Γιάννης Τσαρούχης, η Έλλη Λαμπέτη, ο Γιάννης Μπακογιαννόπουλος, ο Γρηγόρης Γρηγορίου κ.α. Κατ' αρχάς, εφαρμόστηκε για πρώτη φορά νέος κανονισμός, σύμφωνα με τον οποίο η έως τότε Εβδομάδα Ελληνικού Κινηματογράφου μετονομάστηκε σε Φεστιβάλ Ελληνικού Κινηματογράφου. Χρονιά με καλές ταινίες, ανατροπές και εκπλήξεις. Οι Ξεχασμένοι ήρεως του Τζέιμς Πάρις άνοιξαν το 7ο Φεστιβάλ με επεισοδιακό τρόπο: μπάντα που παιάνιζε, παρατεταγμένη διμοιρία στρατιωτών, ως και ένα πακέτο τσιγάρα βρήκαν οι θεατές στη θέση τους μετά την προβολή. Ακολούθησαν δεξιώσεις, χοροί και τραγούδια. Την επόμενη μέρα προβλήθηκε η μικρού μήκους Τζίμης ο Τίγρης του Παντελή Βούλγαρη, μία από τις πιο ολοκληρωμένες και κλασικές πλέον παραγωγές μικρής διάρκειας. Ακολούθησαν τέσσερις μεγάλου μήκους καθεμιά από τις οποίες με τον τρόπο της έχει θέση στην ανθολογία του ελληνικού κινηματογράφου: Με τη λάμψη στα μάτια του Πάνου Γλυκοφρύδη με θέμα την ελληνική αντίσταση στην Κατοχή (τρία βραβεία: σεναρίου, ανδρικού ρόλου στον Γιώργο Φούντα και μουσικής στον Χρήστο Λεοντή), Πρόσωπο με πρόσωπο του Ροβήρου Μανθούλη, κοινωνική σάτιρα από τις πιο εύστοχες του νέου ελληνικού κινηματογράφου, Εκδομή του Τάκη Κανελλόπουλου (δύναμη, ποίηση, ομορφιά -βραβείο φωτογραφίας στον Συράκο Δανάλη), Μέχρι το πλοίο του Αλέξη Δαμιανού (απέσπασε τιμητική διάκριση) που πραγματεύεται την κάθοδο προς τη θάλασσα του μετανάστη, αιώνιο σύμβολο φυγής. Και η έκπληξη: καλύτερη ταινία αναδείχθηκαν οι Ξεχασμένοι ήρωες μέσα σε κύμα αποδοκιμασιών. Το βραβείο γυναικείου ρόλου δόθηκε στη Βούλα Ζουμπουλάκη για το Σύντομο διάλειμμα του Ντίνου Κατσουρίδη.

Βραβευμένες ταινίες μεγάλου μήκους

Με τη λάμψη στα μάτια: 4 βραβεία (σεναρίου, μουσικής, α’ ανδρικού ρόλου και τιμητική διάκριση ερμηνείας)
Εκδρομή: 2 βραβεία (φωτογραφίας και τιμητική διάκριση σκηνοθεσίας)
Μέχρι το πλοίο: 1 βραβείο (τιμητική διάκριση σκηνοθεσίας)
Ξεχασμένοι ήρωες: 1 βραβείο (καλύτερης ταινίας μεγάλου μήκους)
Πρόσωπο με πρόσωπο: 1 βραβείο (σκηνοθεσίας)
Σύντομο διάλειμμα: 1 βραβείο (α’ γυναικείου ρόλου)

Συμμετοχές ταινιών μεγάλου μήκους

Δάφνις και Χλόη ’66
Επιχείρησις Δούρειος Ίππος
Ντάμα σπαθί (εκτός συναγωνισμού)
Ο ζεστός μήνας Αύγουστος
Ο θάνατος του Αλέξανδρου
Ο Ψαρόγιαννος
Στεφανία (εκτός συναγωνισμού)

Βραβευμένες ταινίες μικρού μήκους

Τζίμης ο τίγρης: 2 βραβεία (καλύτερης ταινίας μικρού μήκους με υπόθεση και τιμητική διάκριση ερμηνείας)
Πρέσπες: 1 βραβείο (καλύτερης ταινίας μικρού μήκους ντοκιμαντέρ)

Ρετροσπεκτίβα

Θέμα: Νεορεαλιστικές επιδράσεις στον ελληνικό κινηματογράφο

Προβλήθηκαν 9 ταινίες.

Συζήτηση

Θέμα: Νεορεαλισμός και το θέμα των ρεαλιστικών στοιχείων στον ελληνικό κινηματογράφο

Ομιλητής: Παύλος Ζάννας
Γραμματική της Εσπεράντο

Κανόνας 2

Τα ουσιαστικά παίρνουν την κατάληξη « -o ».
Ο πληθυντικός σχηματίζεται προσθέτοντας « -j » στον ενικό. Υπάρχουν δύο πτώσεις : ονομαστική και αιτιατική. Η αιτιατική προκύπτει από την ονομαστική παίρνοντας της κατάληξη« -n ». Οι άλλες πτώσεις που έχουμε σε συγκεκριμένες γλώσσες σχηματίζονται με την βοήθεια των προθέσεων (« al », « de », « kun », « per », κ.λπ.).
Παράδειγμα.
Ονομαστική : patro (πατέρας) ; patroj (πατέρες). Στην αιτιατική με κατάληξη « -n » γίνεται: patron (τον πατέρα), patrojn (τους πατέρες)

Κανόνας 3

Τα επίθετα παίρνουν την κατάληξη « -a ». 
Τα επίθετα συμφωνούν με το ουσιαστικό σε αριθμό και πτώση. Ο συγκριτικός βαθμός σχηματίζεται με την βοήθεια της λέξεως « pli » , ενώ ο υπερθετικός με την βοήθεια της λέξεως « plej ». Ο συγκριτικός ακολουθείται από τον σύνδεσμο « ol » : « pli... ol » (« περισσότερο... από »).
Παράδειγμα: pli granda ol : πιο μεγάλος από

Κανόνας 5

Οι προσωπικές αντωνυμίες είναι : « mi » (« εγώ »), « vi » (« εσύ », « εσείς »), « li » (« αυτός »), « ŝi » (« αυτή »), « ĝi » (« αυτό » , για όσα έχουν απροσδιόριστο φύλο ή τα πράγματα), « si » (« ο εαυτός », ή αυτοαναφορικό), « ni » (« εμείς »), « ili » (« αυτοί », « αυτές » ή « αυτά » για όλες τις περιπτώσεις) και « oni » (« όταν μιλάμε απρόσωπα »).
Οι κτητικές αντωνυμίες σχηματίζονται με την κατάληξη « -a » προστιθέμενη στις προσωπικές αντωνμίες.
παράδειγμα : mia, via, lia δικός μου, δικός σου, δικός του....κλπ
Οι αντωνυμίες κλίνονται όπως και τα ουσιαστικά. Παράδειγμα : min = τον δικό μου (αιτιατική).

Κανόνας 8

Όλες οι προθέσεις ακολουθούνται από ονομαστική πτώση.

Κανόνας 9

Κάθε λέξη προφέρεται όπως γράφεται και γράφεται όπως προφέρεται.

Κανόνας 16

Το ουσιαστικό στον ενικό εκτός αν είναι στην αιτιατική και το οριστικό άρθρο μπορούν να χάσουν το τελευταίο τους φωνήεν το οποίο αντικαθίσταται από μιαν απόστροφο. 
Αυτός ο κανόνας εφαρμόζεται κυρίως στην στιχουργική.
Νομός Αργυροκάστρου

H περιφέρεια Αργυροκάστρου (αλβανικά: Qarku i Gjirokastrës) είναι μία από τις δώδεκα περιφέρειες της Αλβανίας. Βρίσκεται στο νότιο τμήμα της Αλβανίας στα σύνορα με την Ελλάδα. Καταλαμβάνει έκταση 2.883 km² και ο συνολικός της πληθυσμός είναι 103.406 σύμφωνα με την Αλβανική απογραφή του 2006. Πρωτεύουσα της περιφέρειας είναι το Αργυρόκαστρο.

Ιστορία

Ο νομός Αργυροκάστρου, όπως και ο νομός Κορυτσάς, από τον Μάρτιο έως τον Αύγουστο του 1916, ως περιοχές της Βορείου Ηπείρου, ενσωματώθηκαν στην Ελλάδα.
Άγιος Ανδρέας, Δομινίκα

Γεωγραφία

Ο Άγιος Ανδρέας βρίσκεται βορειοανατολικά της Δομινίκας. Συνορεύει στα βορειοδυτικά με τον Άγιο Ιωάννη, στα κεντρο-δυτικά με τον Άγιο Πέτρο, στα νοτιοδυτικά με τον Άγιο Ιωσήφ και στα νοτιοανατολικά με τον Άγιο Δαβίδ. Έχει έκταση 178,27 km² (69 τετρ. μίλια). Είναι η μεγαλύτερη ενορία σε έκταση και δεύτερη σε πληθυσμό, μετά τον Άγιο Γεώργιο.

Σημαντικά πρόσωπα

Τα σημαντικότερα πρόσωπα που γεννήθηκαν στον Άγιο Ανδρέα είναι ο Γουίλς Στράθμορ Στίβενς Wills Strathmore Stevens), που ήταν δάσκαλος στο σχολείο της Μαριγκό, και ο Ρούζβελτ Σκέρριτ (Roosevelt Skerrit), σημερινός προθυπουργός της Δομινίκας. Γεννήθηκε στην Βιέιγ Καζ.

Μεταφορές

Ο Άγιος Ανδρέας έχει πολλούς δρόμους, καθώς και πολλές πόλεις με φυσικά λιμάνια.
Ο Άγιος Ανδρέας συμπεριλαμβάνει, επίσης, και το κυριότερο από τα μόνο δύο αεροδρόμια της Δομινίκας, το Αεροδρόμιο Μέλβιλ Χωλ στη Μαριγκό (το άλλο είναι το Αεροδρόμιο Κέινφιλντ). Το Μέλβιλ Χωλ άνοιξε το 1961, ακόμα όμως δεν γίνονται πτήσεις τη νύχτα.
Το 1982, η Ανς ντυ Με έγινε νόμιμο λιμάνι.
Αρσίν (αρχαία πόλη)

Η Αρσίν (σερβικά : Арсин) είναι ερείπια αρχαίου  Κέλτικου οχυρωμένου οικισμού  ηλικίας περίπου 18 αιώνων στη Σερβία. Βρίσκεται κοντά στο χωριό Πλάτσεβο του δήμου Κούσεβο.
Βρίσκεται στις πλαγιές του βουνού Χομολίσκε, κάτω από την ψηλότερη κορυφή της Μεγάλης Στουμπέια, κοντά στο σπήλαιο Ραβνίσταρκα .
Κοινωνία της Πληροφορίας Α.Ε.

Ανθρώπινο Δυναμικό - Τεχνογνωσία

Η στελέχωση της ΚτΠ Α.Ε. έγινε σταδιακά σε συνάρτηση με τις λειτουργικές της ανάγκες, τις δραστηριότητες που ασκεί και τις υπηρεσίες που παρέχει. 
Η στελέχωσή της ξεκίνησε το Δεκέμβριο του 2001 και το ανθρώπινο δυναμικό της Εταιρείας ανέρχεται σήμερα σε 105 άτομα, σύμφωνα με την παρακάτω ανάλυση :
-74 Στελέχη με συμβάσεις ιδιωτικού δικαίου ορισμένου χρόνου,
-3 μετακλητοί υπάλληλοι,
-7 Αποσπασμένοι από το Δημόσιο Τομέα,
-1 Διευθύνων Σύμβουλος
-20 με συμβάσεις έργου
Η Εταιρεία εφαρμόζει πολιτική ίσων ευκαιριών και η πλειοψηφία των εργαζόμενων είναι κάτοχοι μεταπτυχιακού τίτλου σπουδών (Μεταπτυχιακό Δίπλωμα Εξειδίκευσης, Διδακτορικό) και διαθέτουν, στο μεγαλύτερο μέρος τους, δεκαετή εξειδικευμένη επαγγελματική εμπειρία.

Διοικητικό Συμβούλιο

Τα μέλη του Διοικητικού Συμβουλίου πρέπει να διαθέτουν ειδικές γνώσεις και εμπειρία σε σχέση με τον επιδιωκόμενο σκοπό της εταιρείας ή σε θέματα δημόσιας διοίκησης ή διοίκησης επιχειρήσεων. Επίσης θα πρέπει να διαθέτουν το απαιτούμενο για τη θέση τους κύρος και εμπειρία, ώστε να μπορούν να εκπληρώσουν το σκοπό της εταιρείας και να μη συνδέονται με σχέση εξαρτημένης εργασίας ή συγγένειας μέχρι τετάρτου βαθμού εξ αίματος ή αγχιστείας, με πρόσωπα που είναι συμβεβλημένα με αυτήν.
Δρόσος Δρόσος

Βιογραφία

Γεννήθηκε στην Τήνο το 1798. Πήγε στην Βλαχία όπου και μυήθηκε στη Φιλική Εταιρεία και κατατάχτηκε στον Ιερό Λόχο. Τραυματίστηκε στη μάχη του Δραγατσανίου. 
Ασχολήθηκε με την πολιτική και αντιπροσώπευσε την Τήνο σε διάφορες Συνελεύσεις. Διορίστηκε Αρεοπαγίτης το 1844 όπου και παρέμεινε έως το 1867. Συνέγραψε την ιστορία της νήσου Τήνου. Νυμφεύτηκε την Ελένη Λουριώτη και απέκτησαν δυο κόρες (Μαρία και Χαρίκλεια). Ήταν ιδρυτικό μέλος της Αρχαιολογικής Εταιρείας. 
Απεβίωσε το 1870 στην Αθήνα. Ο τάφος του βρίσκεται στο Α΄ Νεκροταφείο.
Λίβια

Ιστορικά στοιχεία

Η Λίβια κατοικούνταν από τους ρωμαϊκούς χρόνους, στη θέση της οποίας υπήρχε οικισμός (oppidum) των Ιβήρων με το τοπωνύμιο Julia Libica. Στην κλασική εποχή αποτέλεσε την αρχαία πρωτεύουσα της Σερδάνια, ενώ κατά τον Μεσαίωνα αντικαταστάθηκε από το Χιξ (τη σημερινή Μπουρ-Μαντάμ). Το 672 μ.Χ., επί Βησιγότθων η ακρόπολή της –το castrum Libiae– καταλήφθηκε από τον Φλάβιο Παύλο έναντι του Βάμβα, ενώ περί τον 8ο αιώνα η πόλη της Σερδάνια υπήρξε πιθανότατα πεδίο μάχης ανάμεσα στον Ανδαλουσιανό Αμπντούλ Ραμάν αλ Γκαφίκι και τον Μαυριτανό επαναστάτη Μουνούζα, η συμμαχία του οποίου με τον Εύδη της Ακουιτανίας δεν τού απέφερε τη νίκη.
Το 1659, με τη Συνθήκη των Πυρηναίων αποδόθηκαν στο Γαλλικό Στέμμα διάφορες περιοχές, μεταξύ των οποίων και η Σερδάνια· η Λίβια ωστόσο διατήρησε την καταλανική της ταυτότητα, αφού η συνθήκη προέβλεπε την παράδοση χωριών και όχι πόλεων, ιδιότητα που διατηρούσε ως αρχαία πρωτεύουσα της Σερδάνια.
Με το τέλος του Ισπανικού Εμφυλίου το 1939, η Λίβια προτάθηκε να αποδοθεί στους ηττημένους Δημοκρατικούς, χωρίς ωστόσο κάτι τέτοιο να πραγματοποιηθεί.
Στις μέρες μας αποτελεί επίσημα έδαφος της Ισπανίας, ενώ οι κάτοικοί της ομιλούν τα καστιλιάνικα, τα καταλανικά και σε μικρότερο βαθμό τα γαλλικά.
Παγκόσμιο Κύπελλο Ποδοσφαίρου Ενόπλων 1951

Το 6ο Παγκόσμιο Στρατιωτικό Πρωτάθλημα ποδοσφαίρου ή "πρωτάθλημα ΣΙΣΜ", όπως είναι γνωστό στην Ελλάδα από τα αρχικά CISM: Conseil International du Sport Militair, του "Διεθνούς Συμβουλίου Στρατιωτικού Αθλητισμού", διοργανώθηκε το 1951, με συμμετοχή 6 κρατών. Η τελική φάση διεξήχθη στo Κάιρο, στην Αίγυπτο, από 2 ως 8 Μαρτίου 1951. Νικήτρια αναδείχθηκε η Εθνική Ενόπλων της Ιταλίας για δεύτερη συνεχόμενη χρονιά.

Σύστημα διεξαγωγής

Στην προκριματική φάση οι ομάδες αγωνίστηκαν σε διπλούς αγώνες νοκ-άουτ. Στην τελική φάση προκρίθηκαν τέσσερις ομάδες, οι οποίες αγωνίστηκαν στους ημιτελικούς. Οι δύο νικήτριες έπαιξαν στον τελικό και οι ηττημένες για την τρίτη θέση.
Ξενίας γραφή

Με την ονομασία ξενίας γραφή φέρονταν κατά το αρχαίο αττικό δίκαιο η μήνυση και η δημόσια δίκη που ακολουθούσε και που αφορούσε αντιποίηση δημόσιας θέσης πολίτη ή δικαιώματος κατά την άσκηση δημόσιας υπηρεσίας . Η γραφή αυτή γίνονταν (ασκούνταν) από οποιονδήποτε Αθηναίο πολίτη που είχε πλήρη πολιτικά δικαιώματα εναντίον οποιουδήποτε άλλου που στερούμενος αυτών κατείχε ή ασκούσε δημόσιο έργο. Ως γνωστό Αθηναίος πολίτης θεωρούταν μόνο ο "γένει ή ποιήσει" υπάρχων τοιούτος. Δηλαδή ο γεννηθείς από Αθηναίους πολίτες ή ο πολιτογραφηθείς από τον Δήμο της Αθήνας. Κατά συνέπεια οποιοσδήποτε που δεν τύχαινε Αθηναίος πολίτης δεν είχε το δικαίωμα να συμμετέχει στην Εκκλησία του Δήμου, σε δημόσια έργα, θέσεις (διοικητικές ή δικαστικές), εκλογές, τελετές κ.λπ.
Εάν ο μηνυόμενος επί ξενίας γραφή καταδικαζόταν ως ένοχος του εξ αυτού αδικήματος δημεύονταν όλα τα υπάρχοντά του υπέρ του δημοσίου ενώ ο ίδιος πωλούταν ως δούλος. Η απόφαση όμως της εκτέλεσης των προηγουμένων μπορούσε να ανασταλεί αν ο καταδικαστείς ήγειρε αμέσως την λεγόμενη "Δίκη ψευδομαρτυριών" εναντίον των μαρτύρων στις καταθέσεις των οποίων είχε βασιστεί η καταδίκη. Αν διαπιστωνόταν στη συνέχεια ότι ο αθωωθείς κατόπιν ξενίας γραφής είχε κατορθώσει αυτό δια δωροδοκίας των μαρτύρων τότε είχε το δικαίωμα οποιοσδήποτε πολίτης να υποβάλει την λεγόμενη δωροξενίας γραφή όπου σε περίπτωση καταδίκης ακολουθούσαν οι προβλεπόμενες ποινές επί ξενίας γραφή.
Οι γραφές (= μηνύσεις) αυτές υποβάλλονταν στους θεσμοθέτες και εκδικάζονταν επί μεν εποχής του Δημοσθένη από των Ηλιαστικών δικαστηρίων, επί δε εποχής Λυσία από τους ναυτοδίκες, στη Φρεαττύδα και μάλιστα από πλοίο. Σημειώνεται ότι στην Αθηναϊκή Δημοκρατία το αδίκημα της ψευδούς εγγραφής προσώπων στα ληξιαρχικά γραμματεία (= εκλογικοί κατάλογοι), ήταν λίαν διαδεδομένη και τακτικά συνέβαιναν πολλές διαγραφές πολιτών μετά από παραπάνω δίκες.
Βουλή - Τηλεόραση

Ιστορικό

Η ιστορία του σταθμού ξεκινάει το 1999 όταν το Ελληνικό Δημόσιο μαζί με τη Βουλή των Ελλήνων αποφασίζουν να δημιουργήσουν ένα κανάλι για να μπορεί ο ελληνικός λαός να βλέπει απευθείας τις ελληνικές συνεδριάσεις και ολομέλειες. Από την 1 Ιουλίου 2017 μέχρι τις 30 Ιουνίου 2018, ανατέθηκε στην Nielsen Company (GRECE) A.E. παροχή υπηρεσιών για τη μέτρηση της τηλεθέασης του σταθμού, με 500 ευρώ ως μηνιαία καταβαλλόμενη αμοιβή.

Εμβέλεια

Ξεκίνησε να λειτουργεί τον Οκτώβριο του 1999 μέσω της δορυφορικής πλατφόρμας της NOVA, ενώ από τις 17 Οκτωβρίου 2011 μεταδίδεται και από την πλατφόρμα του COSMOTE TV. Στις αρχές του 2001, προστέθηκε στο μπουκέτο της τότε επερχόμενης και βραχύβιας πλατφόρμας Alpha Digital. Το πρόγραμμά του μέχρι το 2003 μετέδιδε μόνο τις συνεδριάσεις της ολομέλειας της Βουλής.
Από το ίδιο έτος το πρόγραμμά του μεταδίδεται και επίγεια αναλογικά στην Αττική στη συχνότητα των 50 UHF και από το Σεπτέμβριο του 2010 ψηφιακά μέσω της ΕΡΤ.
H Βουλή - Τηλεόραση είναι το μόνο κανάλι του είδους του στην Ευρώπη που μεταδίδει συνεδριάσεις από τη Βουλή των Ελλήνων, χωρίς την ανάγκη για τυχόν ειδικό εξοπλισμό ή εγγραφή τελών. Ο σταθμός μεταδιδόταν αναλογικά από 19 κέντρα εκπομπής σε όλη την χώρα, και που του επέτρεπαν να φτάσει πάνω από το 50% του πληθυσμού. Πλέον εκπέμπει επίγεια ψηφιακά μέσω της ΕΡΤ και καλύπτει όλη τη χώρα. Το κανάλι εκπέμπει και δορυφορικά μέσω της Hellas Sat και του Hotbird 3.

Πρόγραμμα

Ο κύριος στόχος του καναλιού είναι να δώσει σε κάθε πολίτη, άμεση πρόσβαση στα ενδότερα της Βουλής των Ελλήνων. Μεταδίδει ζωντανά, όλες τις συνεδριάσεις του Κοινοβουλίου, και του τμήματος της κοινοβουλευτικής προόδου. Επίσης στο κανάλι μεταδίδονται, αλλά όχι ζωντανά ηχογραφημένα, τα έργα των διαφόρων μονίμων κοινοβουλευτικών επιτροπών.
Από τον Δεκέμβριο του 2003 όταν και πραγματοποίησε με 4 χρόνια καθυστέρηση την κανονική πρώτη του εκπομπή στο πρόγραμμα του σταθμού συμπεριλαμβάνεται και κεντρικό δελτίο ειδήσεων με όλα τα νέα από τα Ελληνικά και τα διεθνή κοινοβούλια. Διαθέτει, επίσης, ενημέρωση για το Ευρωπαϊκό Κοινοβούλιο με ιδιαίτερη έμφαση στα ελληνικά μέλη του κοινοβουλίου. Το πρόγραμμά του περιλαμβάνονται διάφορες πολιτιστικές εκπομπές, ντοκιμαντέρ ξένων μεγάλων δικτύων και όπερα. Επίσης μεταδίδει ξένες και ελληνικές παραστάσεις και ταινίες. Το πρόγραμμα καλύπτει κάποιες ώρες και δεν είναι 24ωρο. Τις καθημερινές αρχίζει περίπου συνήθως στις 10:00 με 11:00 το πρωί και τελειώνει στις 1:00 τη νύχτα, και τα Σαββατοκύριακα, αρχίζει στις 12:00 το μεσημέρι ή 18:00 το απόγευμα και τελειώνει 2:00 τη νύχτα.
Α΄ Εθνική ποδοσφαίρου ανδρών 1975-1976

Το πρωτάθλημα της περιόδου 1975-76 ήταν το 17ο που διεξήχθη σε μορφή εθνικής κατηγορίας. Το κατέκτησε ο ΠΑΟΚ για 1η φορά στην ιστορία του, τερματίζοντας 5 βαθμούς μπροστά από τη δεύτερη ΑΕΚ.
Πεύκο Μεσσηνίας

Ιστορικά στοιχεία

Πιθανόν οι πρώτοι κάτοικοι να εγκαταστάθηκαν στην ευρύτερη περιοχή του χωριού μετά το 1500 μ.χ δηλαδή μετά την πτώση του κάστρου του γαρδικίου ή Κάστρο της Ωριάς ή Κόκκαλα, στους Τούρκους (Μωάμεθ Β΄). Το κάστρο αυτό του οποίου ίχνη υπάρχουν και σήμερα βρίσκεται βόρεια του χωριού Πεύκου (πρώην Μπάλα) και σε απόσταση 5ΚΜ περίπου. Στην περιοχή του κάστρου αυτού πιθανολογείται ότι ήταν η παλιά Άμφεια έως τον Α΄Μεσσηνιακό πόλεμο (περίπου 730 π.χ). Κατά την περίοδο του 1821 αναφέρονται ως αγωνιστές-πολεμιστές καταγόμενοι από το Μπάλα (σημ. Πεύκο) οι: Νιάρχος Θεόδωρος, Τζώρτζης Ιωάννης, Περδίος Θεόδωρος και Τζώρτζης Γεώργιος. Οι Νιάρχος Θεόδωρος και Τζώρτζης Ιωάννης ενόρκως βεβαιώνουν ότι ο Περδίος Θεόδωρος ήταν συμπολεμιστής τους και μαζί πολέμησαν στο Βαλτέτσι, Καρύταινα, Τρίπολη, Δερβενάκια και στα Μεσσηνιακά φρούρια κατά των Αράβων. Οι παραπάνω αγωνιστές αρχικά ήταν υπό τις διαταγές του Αναγνωσταρά (εκ Πολιανής) και αργότερα εντάχθηκαν στο σώμα του Νικηταρά. Ο Νικηταράς είχε την αδελφή του Αναστασία παντρεμένη στο Μπάλα (σημ. Πεύκο) με τον Νιάρχο Αποστόλη. Οι Νιαρχαίοι αυτής της Οικογένειας (Αποστόλη Νιάρχου) εγκαταστάθηκαν μετά την απελευθέρωση του 1821 στη Μερόπη Μεσσηνίας (Δήμου Οιχαλίας) περί το 1860.
Yamaha Corporation

Ιστορία

Η Yamaha ιδρύθηκε το 1887 ως κατασκευάστρια πιάνου και αρμόνιου από τον Τορακούσου Γιαμάχα, με την επωνυμία «Nippon Gakki Company, Limited» (日本楽器製造株式会社) στη Χαμαμάτσου της Σιζουόκα και η λειτουργία της ως εταιρεία ξεκίνησε στις 12 Οκτωβρίου. Η προέλευση της εταιρείας ως κατασκευάστρια μουσικών οργάνων απεικονίζεται ακόμη και σήμερα στο λογότυπο με τα τρία αλληλένδετα διαπασών.
Χρυσός στέφανος (Βρετανικό Μουσείο, αρ. 1628)

Περιγραφή

Πρόκειται για απομίμηση κλαδιών βελανιδιάς σε χρυσό σύρμα, λεπτεπίλεπτα χρυσά φύλλα, βαριά χρυσά βελανίδια, δυο τζιτζίκια και μια μέλισσα. Το στεφάνι αποτελείται από δύο μίσχους. Στο άκρο του κάθε μίσχου υπάρχει μια θηλιά, μέσα από την οποία περνούσε μια χρυσή κορδέλα που τους συγκρατούσε. Η κορδέλα ήταν δεμένη και στολισμένη με μια χρυσή μέλισσα.

Ερμηνεία

Η βελανιδιά ήταν το ιερό δέντρο του Δία, ενώ χρυσά στεφάνια συναντούμε συχνά ως ταφικά επιθέματα στην Μακεδονία, Νότιο Ιταλία, Μικρά Ασία, βόρειο Ελλήσπονδο και αλλού. Ήταν δημοφιλή στα αρχαία χρόνια, και όπως γράφει ο ρήτορας Δημοσθένης (384-322 π.Χ.), τα φορούσαν κατά την διάρκεια θρησκευτικών τελετών.
Μεσίχ πασάς

Βιογραφία

Το 1479 έλαβε το αξίωμα του Καπουδάν πασά (αρχηγού στόλου). Ως αρχηγός του οθωμανικού στόλου μετά την ατυχή εκστρατεία του κατά της Ρόδου, (1492), περιέπεσε σε δυσμένεια και παύτηκε με καθαίρεση. Αργότερα ο Σουλτάνος Βαγιαζίτ Β΄ τον επανέφερε αποκαθιστώντας τον βαθμό του όπου και τον διόρισε Μεγάλο Βεζίρη (= Πρωθυπουργό) το 1499.
Σκοτώθηκε ένα χρόνο μετά, το 1500, σε δυστύχημα που συνέβη κατά την έκρηξη της πυριτιδαποθήκης του Γαλατά, όπου το ωστικό κύμα τον έριξε από μεγάλο ύψος.
Εσενγιούρτ

Ιστορία

Η περιοχή είναι κυρίως χτισμένη σε γη που ανήκει Ekrem Ömer Paşa τον 19ο αιώνα. Το όνομα Esenyurt δίσκους από έναν από τους ιδιοκτήτες γης Eşkinoz. Στη περιοχή εγκαταστάθηκαν μετανάστες από τη τη Ρουμανία και τη τη Βουλγαρία από το 1920 έως το 1938, και είχε την πιο πρόσφατα κυρίως από το Αρνταχάν και το Καρς, καθώς και Ερζερούμ και Αρτβίν.

 Η Εσενγιούρτ σήμερα

Η Εσενγιούρτ είναι μια δημοφιλής κατοικημένη περιοχή, λόγω του ότι τα ακίνητα εκεί είναι καινούρια και σε προσιτές τιμές σε σύγκριση με το κέντρο της Κωνσταντινούπολης.
Τα καταστήματα είναι κυρίως συγκεντρωμένα γύρω από τα εμπορικά κέντρα αντί να είναι μεμονωμένα κατά μήκος των δρόμων. Η Εσενγιούρτ έχει τρία εμπορικά κέντρα, τα οποία είναι το Εμπορικό Κέντρο Eskule, το Εμπορικό Κέντρο Torium και το Akbatı AVM.

Κυβέρνηση

Ο δήμαρχος είναι ο Necmi Kadıoğlu του AKP.
Συγγουνέικα Άρτας

Τοποθεσία και Πρόσβαση

Τα Συγγουνέικα βρίσκονται δίπλα στο γήπεδο Κωστακιών και γειτνιάζουν με τους Κωστακιούς και τη Γαβριά και απέχουν 1 χιλιόμετρο από τις εγκαταστάσεις των σχολών του ΤΕΙ Ηπείρου. Ο οικισμός συνδέεται οδικώς με την Άρτα μέσω της Επαρχιακής οδού Άρτας–Κορωνησίας. Τον οικισμό εξυπηρετούν οι γραμμές Άρτα - Βίγλα, Άρτα - Μύτικα, Άρτα - Κορωνησία και Πέτα - Ανέζα του Αστικού ΚΤΕΛ Άρτας.
Γουλιέλμος του Νασσάου

Βιογραφία

Ο Γεώργιος-Γουλιέλμος-Αύγουστος-Ερρίκος-Βελγικός γεννήθηκε στο Κίρχχαϊμμπολάντεν και ήταν ο πρωτότοκος γιος του Φρειδερίκου-Γουλιέλμου πρίγκιπα του Νασσάου-Βάιλμπουρκ και της Λουίζας-Ισαβέλας, κόρης του Γουλιέλμου-Γεωργίου κόμη του Ζάυν-Χάχενμπουρκ και μπουργκράβου του Κίρχμπερκ.
Αλέκος Χατζησταυρίδης

Ποδοσφαιρική σταδιοδρομία

Γεννήθηκε στην Κωνσταντινούπολη το 1915. Το πραγματικό του επώνυμο ήταν Σταυρίδης, το οποίο άλλαξε το 1933 για να αγωνιστεί με την Α.Ε.Κ. καθώς ανήκε στο σωματείο Βυζάντιον Πειραιώς. Αγωνιζόταν ως μεσοεπιθετικός ή ντεμί-κυνηγός στο σύστημα τακτικής 2-3-5 εκείνης της εποχής. Έπειτα από την κατάκτηση την επόμενη 10ετία δύο Πανελλήνιων πρωταθλημάτων και ενός νταμπλ, εντάχθηκε από την περίοδο της Κατοχής (αρχές 1944) στον Ολυμπιακό Πειραιώς, με τον οποίο σημείωσε τις ίδιες ακριβώς διακρίσεις.
Για λογαριασμό των ερυθρόλευκων έλαβε μέρος σε 22 αγώνες πρωταθλήματος, πετυχαίνοντας 11 τέρματα και σε 12 κυπέλλου Ελλάδας με 7 (καθώς επίσης και στο πρωτάθλημα Πειραιώς). Υπήρξε δεινός εκτελεστής κτυπημάτων πέναλτι, έχοντας τρία εύστοχα σε ισάριθμες προσπάθειες για την πρώτη διοργάνωση και ένα ακόμη (σε άγνωστο αριθμό εκτελέσεων) για τη δεύτερη.

Εθνική Ελλάδας

Χρίστηκε 2 φορές διεθνής με την ομάδα των Ανδρών στα πλαίσια του εναρκτήριου Μεσογειακού κυπέλλου το Μάιο του 1949 στο γήπεδο Παναθηναϊκού και σκόραρε κατά τη δεύτερη.

Προπονητική σταδιοδρομία

Επίσης το 1949, αποσύρθηκε οριστικά από την ενεργό δράση ως παίκτης και ασχολήθηκε με την προπονητική. Διετέλεσε, μεταξύ άλλων, τεχνικός του Ολυμπιακού το 1962 επί 6 μήνες.
Πέθανε στον Πειραιά το 1998.
Μιλ Μάσκαρας

Καριέρα

Ο Μάσκαρας, έχει κάνει καριέρα, όπως είναι φυσικό στην πατρίδα του, το Μεξικό, στις καλύτερες εταιρείες, ενώ έχει αγωνιστεί και για τις κορυφαίες των Ηνωμένων Πολιτειών, είτε για μερικές εμφανίσεις, είτε με κανονικό συμβόλαιο. Εκτός της καριέρας του στην πάλη, ο Μεξικανός έχει γίνει πολλές φορές και ηθοποιός, συμμετέχοντας σε αρκετές ταινίες, μαζί με άλλους μασκοφόρους παλαιστές.

Καταξίωση

Ο Ροντρίγκεζ έχει κατακτήσει αρκετούς τίτλους στην μεγάλη καριέρα του, που ξεκίνησε το 1965. Έχει ένα απίστευτο ρεκόρ σε αγώνες με έπαθλο την μάσκα του αντιπάλου, καθώς δεν έχει ηττηθεί σε συνολικά δεκατρείς τέτοιους αγώνες. Επίσης, έχει εισαχθεί σε αρκετά Hall of Fame. Ένα από αυτά είναι και το HoF του WWE, στο οποίο την παρουσίασή του, έκανε ο ανιψιός του και παλαιστής, Αλμπέρτο Ντελ Ρίο.

Κριτική

Πολλές είναι οι φορές, που ο Μιλ Μάσκαρας έχει κατηγορηθεί για την συμπεριφορά του. Η επαγγελματικότητά του, έχει κατηγορηθεί από αρκετούς συναδέλφους του. Δύο από αυτοί είναι οι Μικ Φόλεϊ και Κρις Τζέρικο, οι οποίοι μέσα από την αυτοβιογραφία τους, αναφέρονται για τον Μεξικανό, λέγοντας πως δεν δεχόταν να χάσει, ή να δώσει την ευκαιρία σε αντιπάλους του, να προωθηθούν, όπως γίνεται σε αυτό το επάγγελμα. Κριτική στον Μάσκαρας έχει κάνει και ο Μπίλι Γκράχαμ.
Citroën C-Crosser

Παραγωγή

Αρχικά, και τα τρία μοντέλα κατασκευάζονταν στο εργοστάσιο της Mitsubishi, στην Mizushima της Ιαπωνίας. Ως αποτέλεσμα, τόσο το C-Crosser, όσο και το 4007, ήταν τα πρώτα ιαπωνικής παραγωγής αυτοκίνητα που πωλήθηκαν από οποιαδήποτε γαλλική μάρκα.
Τον Μάρτιο του 2008, ο Όμιλος PSA ανακοίνωσε ότι τα 4007 και C-Crosser για την ευρωπαϊκή αγορά θα παράγονταν από το 2009 στο εργοστάσιο της ολλανδικής NedCar, που ανήκει στην Mitsubishi, στο Μπορν της Ολλανδίας.
Η Mitsubishi συνέχισε να παράγει στην Ιαπωνία όσα 4007 και C-Crosser δεν προορίζονταν για την Ευρώπη, αλλά μετέφερε το εργοστάσιό της από το Οκαζάκι στη Ναγκόγια, τον Νοέμβριο του 2008. Το 2012, η Citroën σταμάτησε την παραγωγή των δεξιοτίμονων C-Crosser, λόγω μεγάλης πτώσης της αγοραστικής ζήτησης για το μοντέλο στα κράτη αυτά, και λίγους μήνες μετά απέσυρε και την αριστεροτίμονη εκδοχή, ενώ και τα δύο συγγενικά του μοντέλα διακόπηκαν ταυτόχρονα. Επίσημα, ο διάδοχος του C-Crosser είχε λανσαριστεί ήδη το καλοκαίρι του 2012 και ήταν το crossover SUV Citroën C4 Aircross.
Κωνσταντίνος Α. Βακαλόπουλος

Πρώτα χρόνια - Σπουδές

Ο Κωνσταντίνος Βακαλόπουλος γεννήθηκε στη Θεσσαλονίκη το 1951, γιος του επίσης ιστορικού και καθηγητή Απόστολου Βακαλόπουλου. Φοίτησε στη Φιλοσοφική Σχολή του Πανεπιστημίου Θεσσαλονίκης (Τμήμα Βυζαντινών και Νεοελληνικών Σπουδών) μέχρι το 1973 και στο Πανεπιστημιακό Ινστιτούτο Ανωτάτων Διεθνών Σπουδών της Γενεύης (Institut universitaire de hautes études internationales) μέχρι το 1975.

Σταδιοδρομία

Από το 1977 έως το 1986 εργάστηκε ως ερευνητής στο Ίδρυμα Μελετών της Χερσονήσου του Αίμου και από το 1986 είναι καθηγητής Νεοελληνικής Ιστορίας στην Παιδαγωγική Σχολή του Αριστοτελείου Πανεπιστημίου Θεσσαλονίκης και συγγραφέας σημαντικού αριθμού βιβλίων για την νεοελληνική ιστορία.